"Και πάσης Ελλάδος...!"στο Πέραν Καφέ Αμάν στη Ν. Χαλκηδόνα
2013-11-17 12:30 UTC | Δεκελείας 20 - Ν. Χαλκηδόνα
Οι Γυναίκες της Νέας Ερυθραίας, μαζί με τον Σωκράτη Σινόπουλο στην πολίτικη
λύρα, τιμούν τον Νίκο και τη Γιασεμή Σαραγούδα. Συμμετέχει ο Σταμάτης Βλάχος στο
τουμπελέκι. Επιμέλεια Θοδωρής Κοντάρας, Ένα γοητευτικό Μικρασιάτικο γλέντι, από
τα ονομαστά ελληνικά χωριά της Ερυθραίας κοντά στη Σμύρνη (Αλάτσατα, Βουρλά,
Τσεσμέ κ.ά.). Η παράδοση των προσφύγων μέσα από αυτοσχέδια δίστιχα, συρτά,
μπάλους, ζεϊμπέκικα, καρσιλαμάδες, τσιφτετέλια, τοπικούς ιδιότυπους χορούς και
την ατμόσφαιρα του σμυρναίικου καφέ-αμάν! ΚΥΡΙΑΚΗ ΜΕΣΗΜΕΡΙ ΣΤΟ ΠΕΡΑΝ Μουσική και
γαστρονομία στο καφέ-αμάν της πόλης Το «Πέραν» στη Νέα Χαλκηδόνα, μια περιοχή
που έχει διατηρήσει τις μνήμες και τις γεύσεις της προσφυγικής γειτονιάς, έχει
καθιερωθεί εδώ και χρόνια στη συνείδηση των καλοφαγάδων ως ένας από τους «ναούς»
της πολίτικης κουζίνας. Όμως, η παράδοση της Ελλάδας και της Ανατολής θέλει τη
γαστρονομία να συνδυάζεται με όλες τις αισθήσεις, συνοδεύοντάς την με τραγούδι,
μουσική, χορό και καλή παρέα στην τελετουργία του παραδοσιακού γλεντιού. Έτσι
στο «Πέραν», σε μια ζεστή, φιλική ατμόσφαιρα που θυμίζει τα καφέ-αμάν του παλιού
καλού καιρού, οι εξαιρετικές γαστρονομικές προτάσεις και τα υπέροχα γλυκά
(δημιουργίες του Αρμένη μάγειρα), το καλό κρασί, το τσίπουρο και η μυρωδιά του
ναργιλέ έρχονται να συνταιριάξουν με ανάλογες μουσικές προτάσεις υψηλής
ποιότητας. Ξεχωριστή θέση σ’ αυτές τις επιλογές έχει ο κύκλος «Και πάσης
Ελλάδος!..» που επιμελείται ο Λάμπρος Λιάβας και που ξεκίνησε από την Κυριακή 3
Νοεμβρίου, δίνοντας μια διαφορετική «γεύση» στα κυριακάτικα μεσημέρια μας. Κάθε
Κυριακή στο καφέ-αμάν του «Πέραν» θα υπάρχει ένα αφιέρωμα σε κάποια διαφορετική
περιοχή της Ελλάδας, με κορυφαίους δεξιοτέχνες μουσικούς και τραγουδιστές της
παλιάς και της νεότερης γενιάς, που μοιράζονται μαζί μας το ιδιαίτερο ύφος και
ήθος, τη δύναμη και τις αισθήσεις της παράδοσης που εκπροσωπούν. Μια πρόσκληση
για συμμετοχή σε μια μεγάλη παρέα και τραγουδάει και συν-κινείται σ’ ένα γλέντι
που αρνείται να υποβιβαστεί σε απλή …διασκέδαση! «ΠΕΡΑΝ» - Το καφέ-αμάν της
πόλης Τηλ. 210 2533896
